На основу члана 13. ст. 2. и 3. Закона о локалној самоуправи („Службени гласник РС”, бр. 129/07, 83/14 – др. закон, 101/16 – др. закон и 47/18) , члана 13. и члана 37. став 1 тачка 21) Статута Града Ниша („Службени лист града Ниша“, број 88/08,143/16 и 18/19),

Скупштина града Ниша, на седници одржаној дана \_\_\_\_\_\_\_\_\_\_\_\_ доноси,

**ОДЛУКУ**

**О УСПОСТАВЉАЊУ САРАДЊЕ ИЗМЕЂУ ГРАДА НИША (РЕПУБЛИКА СРБИЈА) И ГРАДА ПОЗЊАН (РЕПУБЛИКА ПОЉСКА)**

**Члан 1.**

Успоставља се сарадња између Града Ниша (Република Србија) и Града Позњан (Република Пољска) у области привреде, туризма, науке, образовања, културе и уметности, омладинске политике, спорта као и у другим областима од заједничког интереса.

**Члан 2.**

Овлашћује се Градоначелница Града Ниша, Драгана Сотировски, да у име Града Ниша закључи споразум о сарадњи са представником Града Позњан.

**Члан 3.**

Средства за реализацију ове одлуке обезбеђују су у буџету Града Ниша.

**Члан 4.**

Ову одлуку доставити Влади Републике Србије на сагласност.

**Члан 5.**

Одлуку објавити у „Службеном листу Града Ниша“, по добијању сагласности Владе Републике Србије.

**Члан 6.**

Ова одлука ступа на снагу осмог дана од дана објављивања у „Службеном листу Града Ниша“.

Број:

 Датум:

**СКУПШТИНА ГРАДА НИША**

**ПРЕДСЕДНИК**

**др Бобан Џунић**

**О б р а з л о ж е њ е**

Члан 13. став 2. Закона о локалној самоуправи ("Службени гласник Републике Србије" број 129/07, 83/14 – др.закон и 101/16 – др.закон), прописује да јединице локалне смоуправе могу сарађивати са јединицама локалне самоуправе других држава у оквиру спољње политике РС уз поштовање територијалног јединства и правног поретка РС, а све у складу са Уставом и законом. став 3. наведеног члана прописује да Одлуку о успостављању сарадње односно о закључењу споразума о сарадњи са јединицом локалне самоуправе друге државе, доноси скупштина јединице локалне самоуправе уз сагласност Владе РС.

Закон о потврђивању Споразума о економској и технолошкој сарадњи између Владе Републике Србије и Владе Републике Пољске, („Службени гласник СРЈ - Међународни уговори", бр. 8/11), правни је основ економске сарадње између две државе заснован на тежњи за јачањем и развојем економских односа између Републике Србије и Републике Пољске коришћењем њихових економских потенцијала. Члан 2. Споразума прописује да се сарадња односи на области: 1) сарадња у реализацији пројеката који су предмет заједничког интереса у следећим секторима: индустрија и рударство, наука и технологија, енергетика, укључујући и обновљиве изворе енергије, саобраћај, заштита животне средине, туризам, 2) развој консалтинга, правних, банкарских и техничких услуга, укључујући подршку у спровођењу инвестиционих пројеката у обе земље и 3) иницирање и подршка различитих видова контаката, размене стручњака и техничког особља, обука, учешћа на сајмовима, изложбама, економским мисијама и промотивним скуповима.

Члан 13. Статута Града Ниша ("Службени лист Града Ниша", број 88/08, 143/16 и 18/19), прописује да Град Ниш може сарађивати са јединицама локалне самоуправе других држава, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом, на основу одлуке Скупштине Града, уз сагласност Владе Републике Србије.

Одлуком о буџету Града Ниша за 2021. годину („Службени лист Града Ниша“, број 114/20 и 85/21) у оквиру раздела 1 – Градоначелник, глава 2.01 Градоначелник, програм 16 – политички систем локалне самоуправе, програмска активност 2101-0002 - функционисање извршних органа, функција 111 – извршни и законодавни органи, позиција 16, економска класификација 422 – трошкови путовања, за реализацију ове одлуке опредељена су средства у износу од 250.000,00 динара, из општих прихода и примања буџета. Средства за реализацију ове одлуке током 2022. и 2023. године, обезбедиће се Одлуком о буџету Града Ниша за 2022. и 2023. годину, у износу од 260.000 (за 2022. годину), односно 270.000 динара (за 2023. годину).

На основу свега напред наведеног, полазећи од најбољег интереса за обе јединице локалне самоуправе, предлаже се Скупштини Града Ниша доношење Одлуке о успостављању сарадње између Града Ниша (Република Србија) и Града Позњан (Република Пољска).

**Вршилац дужности начелника**

**Градске управе за органе Града**

**и грађанска стања**

 **Марина Јанковић**